MT Il-Ġurnal Uffiċjali tal-Unjoni Ewropea C 422/33

RAPPORT

dwar il-kontijiet annwali tal-Impriża Konġunta Ewropea għall-ITER u l-Iżvilupp tal-Enerġija mill-Fużjoni għas-sena finanzjarja 2014 flimkien mar-risposta tal-Impriża Konġunta

(2015/C 422/05)

WERREJ

Paragrafu Paġna Introduzzjoni 1-3 34 Informazzjoni li tappoġġa d-dikjarazzjoni ta' assigurazzjoni 4 34 Dikjarazzjoni ta’ assigurazzjoni 5-17 34 Opinjoni dwar l-affidabbiltà tal-kontijiet 10 35 Opinjoni dwar il-legalità u r-regolarità tat-tranżazzjonijiet li fuqhom huma bbażati l-kontijiet 11 35 Osservazzjonijiet 12-16 36 Kummenti dwar il-ġestjoni baġitarja u finanzjarja 18-19 37 Rapporti finanzjarji 18 37 Implimentazzjoni tal-baġit 19 37 Kummenti dwar il-kontrolli ewlenin tas-sistemi ta’ superviżjoni u kontroll tal-Impriża Konġunta 20-25 37 Akkwist operazzjonali u għotjiet 21-22 38 Kontroll u monitoraġġ kumplessivi ta' kuntratti ta' akkwist operazzjonali u għotjiet 23-25 39 Kwistjonijiet oħra 26-27 39 Qafas legali 26 39 Rapport annwali tal-attività 27 39 Segwitu għall-osservazzjonijiet preċedenti 28-34 39 Drittijiet ta' proprjetà intellettwali u politika industrijali 28-31 39 Kunflitti ta' interess 32 40 Ftehim tal-Istat Ospitanti 33 40 Regoli li jimplimentaw ir-Regolamenti tal-Persunal 34 40

INTRODUZZJONI

1. L-Impriża Konġunta Ewropea għall-ITER (1) u l-Iżvilupp tal-Enerġija mill-Fużjoni (F4E) ġiet stabbilita f'Marzu 2007 (2) għal perjodu ta' 35 sena. Filwaqt li l-faċilitajiet prinċipali ta' fużjoni għandhom jiġu żviluppati f'Cadarache fi Franza, l-Impriża Konġunta tinsab f'Barċellona.

2. Il-kompiti tal-Impriża Konġunta huma (3): (a) li tipprovdi l-kontribuzzjoni tal-Euratom lill-Organizzazzjoni Internazzjonali għall-Enerġija mill-Fużjoni ITER (4); (b) li tipprovdi l-kontribuzzjoni tal-Euratom lill-attivitajiet ta' “Approċċ Usa'” (attivitajiet kumplementari ta' riċerka konġunta dwar il-fużjoni) mal-Ġappun għall-iżvilupp rapidu tal-enerġija mill-fużjoni; (c) li tħejji u tikkoordina programm ta’ attivitajiet bi tħejjija għall-kostruzzjoni ta’ reattur dimostrattiv tal-fużjoni u ta’ faċilitajiet relatati, inkluża l-Faċilità Internazzjonali ta' Irradjazzjoni ta' Materjali ta' Fużjoni.

3. Il-membri tal-Impriża Konġunta huma l-Euratom, irrappreżentata mill-Kummissjoni Ewropea, l-Istati Membri tal-Euratom u pajjiżi oħra li kkonkludew ftehimiet ta’ kooperazzjoni mal-Euratom fil-qasam tal-fużjoni nukleari kkontrollata (fil-31 ta’ Diċembru 2014: l-Iżvizzera).

INFORMAZZJONI LI TAPPOĠĠA D-DIKJARAZZJONI TA' ASSIGURAZZJONI

4. L-approċċ tal-awditjar meħud mill-Qorti jinkludi proċeduri analitiċi tal-awditjar, ittestjar dirett tat-tranżazzjonijiet fil-livell tal-Impriża Konġunta u valutazzjoni tal-kontrolli ewlenin tas-sistemi ta' superviżjoni u kontroll. Dan huwa ssupplimentat b'evidenza pprovduta mix-xogħol ta' awdituri oħrajn (fejn rilevanti) u analiżi tar-rappreżentazzjonijiet tal-maniġment.

DIKJARAZZJONI TA' ASSIGURAZZJONI 5. Skont id-dispożizzjonijiet tal-Artikolu 287 tat-Trattat dwar il-Funzjonament tal-Unjoni Ewropea (TFUE), il-Qorti awditjat: (a) il-kontijiet annwali tal-Impriża Konġunta għall-ITER U l-Iżvilupp tal-Enerġija mill-Fużjoni (5), li jinkludu r-rapporti finanzjarji u r-rapporti dwar l-implimentazzjoni tal-baġit (6) għas-sena finanzjarja li ntemmet fil-31 ta' Diċembru 2014, u (b) il-legalità u r-regolarità tat-tranżazzjonijiet li fuqhom huma bbażati dawk il-kontijiet. Ir-responsabbiltà tal-maniġment 6. Skont l-Artikoli 39 u 50 tar-Regolament ta' Delega tal-Kummissjoni (UE) Nru 1271/2013 (7), il-maniġment huwa responsabbli mit-tħejjija u l-preżentazzjoni ġusta tal-kontijiet annwali tal-Impriża Konġunta u mil-legalità u r-regolarità tat-tranżazzjonijiet ta’ bażi. (a) Ir-responsabbiltajiet tal-maniġment fir-rigward tal-kontijiet annwali tal-Impriża Konġunta jinkludu t-tfassil, l-implimentazzjoni u ż-żamma ta’ sistema ta’ kontroll intern rilevanti għat-tħejjija u l-preżentazzjoni ġusta ta’ rapporti finanzjarji li jkunu ħielsa minn kwalunkwe dikjarazzjoni skorretta materjali, sew jekk minħabba frodi u sew jekk minħabba xi żball, l-għażla u l-applikazzjoni ta’ politiki kontabilistiċi xierqa fuq il-bażi tar-regoli kontabilistiċi adottati mill-uffiċjal tal-kontabbiltà tal-Kummissjoni (8), u t-tħejjija ta’ stimi kontabilistiċi li jkunu raġonevoli fiċ-ċirkustanzi. Id-Direttur japprova l-kontijiet annwali tal-Impriża Konġunta wara li l-uffiċjal tal-kontabbiltà tagħha jkun ħejjiehom fuq il-bażi tal-informazzjoni kollha disponibbli u jkun stabbilixxa nota biex takkumpanja l-kontijiet li fiha huwa jiddikjara, fost l-oħrajn, li għandu aċċertament raġonevoli li dawn jippreżentaw stampa vera u ġusta tal-pożizzjoni finanzjarja tal-Impriża Konġunta fl-aspetti materjali kollha. (b) Ir-responsabbiltajiet tal-maniġment fir-rigward tal-legalità u r-regolarità tat-tranżazzjonijiet ta' bażi u l-konformità mal-prinċipju ta' ġestjoni finanzjarja tajba jikkonsistu fit-tfassil, l-implimentazzjoni u ż-żamma ta' sistema ta' kontroll intern effettiva u effiċjenti li tinkludi superviżjoni adegwata u miżuri xierqa għall-prevenzjoni ta' irregolaritajiet u frodi u, jekk meħtieġ, proċedimenti legali għall-irkupru ta' fondi mħallsa jew użati ħażin. Ir-responsabbiltà tal-awditur 7. Ir-responsabbiltà tal-Qorti hija li, fuq il-bażi tal-awditu tagħha, tipprovdi lill-Parlament Ewropew u lill-Kunsill (9) b'dikjarazzjoni ta' assigurazzjoni dwar l-affidabbiltà tal-kontijiet annwali u dwar il-legalità u r-regolarità tat-tranżazzjonijiet ta' bażi. Il-Qorti tmexxi l-awditu tagħha skont l-Istandards Internazzjonali tal-Awditjar u l-Kodiċijiet tal-Etika tal-IFAC u l-Istandards Internazzjonali tal-Istituzzjonijiet Supremi tal-Awditjar tal-INTOSAI. Dawn l-istandards jeżiġu li l-Qorti tippjana u twettaq l-awditu biex tikseb aċċertament raġonevoli dwar jekk il-kontijiet annwali tal-Impriża Konġunta jkunux ħielsa minn kwalunkwe dikjarazzjoni skorretta materjali u dwar jekk it-tranżazzjonijiet li fuqhom huma bbażati jkunux legali u regolari. 8. L-awditu jinvolvi t-twettiq ta' proċeduri biex tinkiseb evidenza għall-awditjar dwar l-ammonti u d-divulgazzjonijiet fil-kontijiet u dwar il-legalità u r-regolarità tat-tranżazzjonijiet ta' bażi. Il-proċeduri magħżula jiddependu fuq il-ġudizzju tal-awditur, li huwa bbażat fuq valutazzjoni tar-riskji ta' dikjarazzjoni skorretta materjali tal-kontijiet u ta' nuqqas ta' konformità materjali mit-tranżazzjonijiet ta' bażi mar-rekwiżiti fil-qafas legali tal-Unjoni Ewropea, sew jekk minħabba frodi u sew jekk minħabba xi żball. Meta jivvaluta dawn ir-riskji, l-awditur iqis kwalunkwe kontroll intern rilevanti għat-tħejjija u l-preżentazzjoni ġusta tal-kontijiet, kif ukoll is-sistemi ta' superviżjoni u kontroll li jkunu implimentati biex jiġu żgurati l-legalità u r-regolarità tat-tranżazzjonijiet ta' bażi, u jfassal proċeduri tal-awditjar li jkunu xierqa skont iċ-ċirkustanzi. L-awditu jinvolvi wkoll l-evalwazzjoni tal-adegwatezza tal-politiki kontabilistiċi, ir-raġonevolezza tal-istimi kontabilistiċi u l-preżentazzjoni kumplessiva tal-kontijiet. 9. Il-Qorti tqis li l-evidenza għall-awditjar miksuba hija suffiċjenti u xierqa biex tipprovdi bażi għall-opinjonijiet imniżżlin hawn taħt. Opinjoni dwar l-affidabbiltà tal-kontijiet 10. Fl-opinjoni tal-Qorti, il-kontijiet annwali tal-Impriża Konġunta jippreżentaw b'mod ġust, fl-aspetti materjali kollha, il-pożizzjoni finanzjarja tagħha fil-31 ta' Diċembru 2014 u r-riżultati tal-operazzjonijiet tagħha u l-flussi tal-flus tagħha għas-sena li ntemmet dakinhar, skont id-dispożizzjonijiet tar-regoli finanzjarji tagħha u r-regoli kontabilistiċi adottati mill-uffiċjal tal-kontabbiltà tal-Kummissjoni. Opinjoni dwar il-legalità u r-regolarità tat-tranżazzjonijiet li fuqhom huma bbażati l-kontijiet 11. Fl-opinjoni tal-Qorti, it-tranżazzjonijiet li fuqhom huma bbażati l-kontijiet annwali tal-Impriża Konġunta għas-sena li ntemmet fil-31 ta’ Diċembru 2014 huma legali u regolari fl-aspetti materjali kollha. Osservazzjonijiet 12. Mingħajr ma tixħet dubju fuq l-opinjonijiet espressi fil-paragrafi 10 u 11, il-Qorti tiġbed l-attenzjoni għal dan li ġej. Il-konklużjonijiet tal-Kunsill adottati fis-7 ta' Lulju 2010 (10) approvaw EUR 6,6 biljun (fil-valuri tal-2008) għall-kontribuzzjoni tal-Impriża Konġunta lill-fażi ta' kostruzzjoni tal-proġett ITER. Din iċ-ċifra, li rdoppjat l-ispejjeż ibbaġitjati inizjali għal din il-fażi tal-proġett, ma kinitx tinkludi EUR 663 miljun proposti mill-Kummissjoni Ewropea fl-2010 biex ikopru kontinġenzi potenzjali (11). 13. Il-kumplessità tal-attivitajiet tal-F4E (12) timplika li l-ammont tal-kontribuzzjoni tal-Impriża Konġunta lill-fażi ta’ kostruzzjoni tal-proġett huwa espost għal riskji sinifikanti ta’ żieda (13). Dawn ir-riskji prinċipalment jirriżultaw minn bidliet fl-ambitu (14) tar-riżultati tanġibbli tal-proġett u minn tidwim fl-iskeda attwali li hija meqjusa bħala mhux realistika (15). Ir-rilaxx ta’ linja bażi ġdida tal-proġett ITER (ambitu, skeda u spejjeż) mill-Kunsill tal-ITER IO (16), ippjanat għal Ġunju 2015, ġie pospost għal Novembru 2015. Id-dewmien għall-fażi ta' kostruzzjoni tal-proġett kien stmat mill-Impriża Konġunta li kien mill-inqas 43 xahar fiż-żmien tal-awditu (Marzu 2015). 14. L-istima l-aktar reċenti tad-defiċit (“kontinġenza negattiva”) sal-finalizzazzjoni tal-fażi ta’ kostruzzjoni, ikkalkulata mill-Impriża Konġunta f’Novembru 2014, kienet ta’ EUR 428 miljun (valuri tal-2008) (17). Bħalissa, l-F4E qed taħdem fuq stima aktar preċiża u aġġornata. 15. L-Impriża Konġunta għadha qed tiżviluppa sistema ċentrali u uniformi biex tintegra d-data operazzjonali kollha u biex tippermetti monitoraġġ u kontroll regolari tal-istimi, l-ispejjeż u d-devjazzjonijiet (18). Barra minn hekk, hija għadha ma aġġornatx il-valwazzjoni tal-kontribuzzjoni tal-Impriża Konġunta lill-proġett ITER lil hinn mill-finalizzazzjoni tal-fażi ta’ kostruzzjoni. 16. B'riżultat tal-isfidi li l-proġett ITER qed jiffaċċja bħalissa, id-Direttur Ġenerali l-ġdid tal-ITER IO ppreżenta pjan ta’ azzjoni lill-Kunsill tal-ITER b’miżuri speċifiċi biex jindirizzaw ir-restrizzjonijiet prinċipali li bħalissa qed jaffettwaw l-iżvilupp tal-proġett (19). Fir-rigward tal-Impriża Konġunta F4E, l-Aġent Direttur (20) il-ġdid ippreżenta lill-Bord Amministrattiv pjan ta’ azzjoni tal-F4E li fil-biċċa l-kbira jappoġġa l-pjan ta' azzjoni tal-ITER IO (21). Fiż-żmien tal-awditu, il-miżuri prattiċi għall-implimentazzjoni taż-żewġ pjanijiet ta’ azzjoni kienu għadhom qed jiġu definiti.

17. Il-kummenti li ġejjin ma jixħtux dubju fuq l-opinjonijiet tal-Qorti.

KUMMENTI DWAR IL-ĠESTJONI BAĠITARJA U FINANZJARJA

Rapporti finanzjarji

18. Fin-noti għar-rapporti finanzjarji, it-tabella u l-informazzjoni inklużi taħt l-Intestatura 4.3.1.1. “ITER Procurement Arrangement (ITER IO)” (Arranġament tal-Akkwist tal-ITER (ITER IO)) jirriflettu l-Arranġamenti tal-Akkwist iffirmati (il-Kolonna 3) u l-Arranġamenti tal-Akkwist ikkreditati sa issa (il-Kolonna 4). Madankollu, it-tabella ma turix il-grad ta' avvanz tax-xogħlijiet fl-idejn u t-test fih informazzjoni limitata. Din hija essenzjali biex jiġi rifless l-istatus u l-valur tal-attivitajiet imwettqa sa issa mill-Impriża Konġunta.

Implimentazzjoni tal-baġit

19. Il-baġit finali 2014 disponibbli għall-implimentazzjoni kien jinkludi approprjazzjonijiet ta’ impenn ta’ EUR 1 168,8 miljun u approprjazzjonijiet ta’ pagament ta’ EUR 567,6 miljun. Ir-rati ta’ utilizzazzjoni għall-approprjazzjonijiet ta’ impenn u dawk ta’ pagament kienu ta' 100 % u 88,5 % rispettivament. Madankollu, ir-rata ta' implimentazzjoni għall-approprjazzjonijiet ta' pagament fir-rigward tal-baġit inizjali 2014 kienet ta' 73 % (22). Fir-rigward tal-approprjazzjonijiet ta' impenn ta' EUR 1 125,2 miljun disponibbli għal attivitajiet operazzjonali, 23 % ġew implimentati permezz ta’ impenji individwali diretti filwaqt li s-77 % li kien fadal ġew implimentati permezz ta’ impenji globali. Ir-rata baxxa ta' implimentazzjoni skont l-impenn individwali hija spjegata permezz tad-dewmien kumplessiv tal-proġett ITER u l-bosta talbiet mill-ITER IO għal bidliet.

KUMMENTI DWAR IL-KONTROLLI EWLENIN TAS-SISTEMI TA' SUPERVIŻJONI U KONTROLL TAL-IMPRIŻA KONĠUNTA

20. Il-Qorti tal-Awdituri tinnota li sar progress sinifikanti f'ħafna oqsma. Fiż-żmien tal-awditu (Marzu 2015), l-F4E kienet għadha qed tindirizza għadd ta' azzjonijiet ewlenin għall-ġestjoni tal-Impriża Konġunta: — L-F4E għadha qed tiżviluppa sistema ċentrali u uniformi biex tintegra d-data operazzjonali kollha u biex tippermetti monitoraġġ u kontroll regolari tal-istimi u d-devjazzjonijiet tal-ispejjeż, inkluża s-sistema biex jiġi stmat il-valur ta’ kull punt ta' ħidma fil-livell kuntrattwali. Fiż-żmien tal-awditu, l-F4E kienet ikkompletat aġġornament tal-inja bażi tagħha fir-rigward tal-ispejjeż (23) fil-livell 4 tal-Istruttura Bbażata fuq ix-Xogħol (Working Base Structure) (WBS) iżda mhux fil-livell kuntrattwali (il-livell 6). Barra minn hekk, is-sistema ta' forniment ta' informazzjoni dwar il-grad ta’ implimentazzjoni tal-attivitajiet (Ġestjoni tal-Valur tal-Qligħ) (Earn Value Management) għad trid tiġi żviluppata. — Il-pjanijiet ta’ azzjoni adottati mill-Impriża Konġunta, b'rispons għall-awditi interni taċ-ċirkwiti finanzjarji, il-ġestjoni tal-għotjiet u l-kuntratti tal-esperti, ġew implimentati bis-sħiħ jew fil-biċċa l-kbira implimentati fiż-żmien tal-awditu (Marzu 2015). Fir-rigward tal-istatus kumplessiv tal-pjanijiet ta’ azzjoni kollha adottati mill-F4E b’rispons għall-awditi interni mwettqa sa issa (24), fid-data tal-awditu, mis-46 rakkomandazzjoni li għadhom fl-idejn, id-data ta' skadenza għall-implimentazzjoni ta' 29 rakkomandazzjoni kienet skaduta. — Fl-2014, il-Kapaċità tal-Awditjar Intern tal-Impriża Konġunta (IAC) wettqet analiżi tal-monitoraġġ tal-implimentazzjoni tal-kuntratti fiż-żona tal-binjiet tal-ITER (25) u ddeskriviet fil-qosor l-eżistenza ta’ fatturi importanti ta' riskju bħat-tfassil immatur ta’ xi wħud mill-attivitajiet tal-ITER, l-għadd kbir ta’ talbiet għal bidla tal-proġett, l-iskeda mhux realistika tal-proġett u t-tidwim attwali fl-implimentazzjoni tal-attivitajiet. Huwa diffiċli għall-F4E li timmitiga xi wħud minn dawn ir-riskji b’mod effettiv, billi s-sjieda tagħhom hija tal-ITER IO. L-analiżi identifikat ukoll li kontrolli aktar b'saħħithom u bidliet fil-proċessi huma meħtieġa, b’mod partikolari fil-kontroll tal-ġestjoni u tal-bidliet, fil-ġestjoni finanzjarja tal-kuntratti u fil-ġestjoni ta’ nuqqas ta’ konformitajiet. — Is-Servizz tal-Awditjar Intern tal-Kummissjoni Ewropea (IAS) wettaq analiżi limitata dwar il-ġestjoni tal-kuntratti (26) u ddeskriva fil-qosor li l-F4E miexja minn organizzazzjoni li hija prinċipalment orjentata lejn l-akkwist għal organizzazzjoni li prinċipalment timmaniġġja l-kuntratti. Filwaqt li l-analiżi kkonkludiet li l-F4E qed tagħmel progress fl-istabbiliment ta’ kontrolli fl-entitajiet kollha biex jiġu indirizzati r-riskji relatati mal-implimentazzjoni tal-kuntratti, hija identifikat ukoll ċertu għadd ta’ oqsma fejn il-kontrolli stabbiliti għadhom mhumiex maturi biżżejjed, b’mod partikolari fir-rigward tal-ġestjoni ta' emendi tal-kuntratti u kontinġenzi. — Is-sistema ta' mmaniġġjar tar-riskju korporattiva interna tal-F4E identifikat 10 riskji ġodda fl-2014. Mit-32 azzjoni identifikati f’Ottubru 2014 biex jiġu indirizzati 6 riskji għoljin ħafna, 13-il azzjoni ġew implimentati, 9 azzjonijiet kienu fl-idejn, azzjoni waħda ġiet ikkanċellata bħala obsoleta u 9 azzjonijiet kienu għadhom ma bdewx.

Akkwist operazzjonali u għotjiet

21. Proċeduri nnegozjati kkostitwixxew 58 % mis-67 proċedura operazzjonali tal-offerti li tnedew fl-2014 (44 % fl-2013). Għalkemm l-Impriża Konġunta topera f'qasam tekniku speċjalizzat ħafna, hija xorta teħtieġ li żżid il-kompetittività tal-proċeduri ta' akkwist. Fir-rigward tal-għotjiet, l-għadd medju ta' proposti riċevuti kien biss ta' waħda għal kull sejħa.

22. Ġew awditjati ħames proċeduri ta' akkwist operazzjonali. Ġew identifikati d-dgħufijiet li ġejjin: — B’eċċezzjoni waħda, l-F4E naqset milli tipprovdi l-ammont allokat għall-kuntratti differenti mill-baġit limitat ta' EUR 6,6 biljun fiż-żmien tat-tnedija tal-proċedura. Barra minn hekk, lanqas ma pprovdiet il-valur għall-istima meta dawn l-attivitajiet ġew ikkompletati (estimate at completion (EAC)) (27). Din l-informazzjoni hija essenzjali biex jiġu kkalkulati d-devjazzjonijiet tal-ispejjeż mil-baġit limitat. — F'każ wieħed, id-devjazzjoni tal-valur mogħti tal-kuntratt fuq il-linja bażi tal-ispejjeż kienet ta’ 29 % (EUR 12,4 miljun fil-valuri tal-2008). Din id-devjazzjoni ma ġietx irrappurtata fir-rapport tal-kumitat ta' evalwazzjoni. — Instabu defiċjenzi fil-valutazzjoni tal-offerti finanzjarji mill-kumitat ta’ evalwazzjoni. F’każ wieħed, la l-għażliet kuntrattwali (li jammontaw għal EUR 32 miljun) u lanqas l-ispejjeż addizzjonali li għandhom jiġġarrbu ma ttieħdu inkunsiderazzjoni fil-valutazzjoni. F’każ ieħor, l-offerti ma tqabblux mal-valur allokat mill-baġit limitat, jew mal-linja bażi tal-ispejjeż. Fl-ebda waħda mill-proċeduri analizzati, ir-rapporti tal-kumitat ta' evalwazzjoni ma ddikjaraw l-EAC għal dawn il-kuntratti. — Il-prestazzjoni ta' proċedura waħda ta’ akkwist ġiet affettwata minn tidwim ta’ 21 xahar wara d-data fil-mira għall-ikkompletar. F’żewġ proċeduri oħra ta’ akkwist, il-kuntratti ngħataw 10 u 5 xhur wara d-data fil-mira. — Fi proċedura waħda ta’ akkwist, l-Impriża Konġunta kellha tinkludi attività mhux prevista u mhux ibbaġitjata fil-programm ta’ ħidma 2014 (28). Il-valur tal-kuntratt addizzjonali kien ta’ EUR 2,88 miljun. — Fi proċedura waħda ta’ akkwist, il-valutazzjoni tal-kriterji tal-għoti tekniċi pprovduta mill-kumitat ta’ evalwazzjoni fir-rapport ta’ evalwazzjoni kienet ġenerika wisq u l-kummenti rreġistrati ma kinux dettaljati b'mod suffiċjenti biex jappoġġaw il-punteġġi mogħtija. — Fi tliet proċeduri ta' akkwist, għalkemm l-Impriża Konġunta ppubblikat l-avviżi korrispondenti dwar kuntratti u wettqet għadd ta' attivitajiet ta' qabel l-akkwist, hija ma ma rreklamatx il-kuntratti permezz ta' avviż ta' informazzjoni minn qabel sabiex iżżid il-viżibbiltà u l-kompetizzjoni, kif irrakkomandat mill-Vademecum tal-Kummissjoni dwar l-akkwist pubbliku.

Kontroll u monitoraġġ kumplessivi ta' kuntratti ta' akkwist operazzjonali u għotjiet

23. L-Impriża Konġunta għandha sistema biex twettaq awditi (29) fil-livell ta’ kuntratturi bil-għan li tiċċekkja l-konformità mar-rekwiżiti tal-garanzija tal-kwalità (30).

24. Fir-rigward tal-kontroll u l-monitoraġġ kumplessivi ta’ kuntratti operazzjonali (inkluża l-verifikazzjoni finanzjarja u tal-konformità), il-Kapaċità tal-Awditjar intern u s-Servizz tal-Awditjar Intern tal-Kummissjoni Ewropea koprew dan il-qasam fil-pjanijiet tal-awditjar tagħhom tal-2014 (31).

25. Fir-rigward tal-awditi ex post tal-għotjiet (bħala parti mill-istrateġija kumplessiva ta’ kontroll u monitoraġġ tal-F4E), l-eżerċizzju ma ġiex konkluż fiż-żmien tal-awditu tal-Qorti.

KWISTJONIJIET OĦRA

Qafas legali

26. Ir-Regolament Finanzjarju l-ġdid applikabbli għall-baġit ġenerali tal-Unjoni (32) ġie adottat fil-25 ta' Ottubru 2012 u sar effettiv mill-1 ta' Jannar 2013 (33). Ir-regolament finanzjarju qafas għall-korpi (34) msemmija fl-Artikolu 208 tar-Regolament Finanzjarju l-ġdid daħal fis-seħħ fit-8 ta' Diċembru 2013. Fiż-żmien tal-awditu, ir-regoli finanzjarji tal-Impriża Konġunta kienu għadhom ma ġewx emendati biex jirriflettu dawn il-bidliet.

Rapport annwali tal-attività

27. Fir-Rapport Annwali tal-Attività 2014, il-President tal-Bord Amministrattiv tal-F4E jirreferi għall-ħtieġa li jiġu segwiti l-azzjonijiet kollha ta' trażżin tal-ispejjeż, filwaqt li d-Direttur Eżekuttiv jirreferi għat-tisħiħ u t-titjib ulterjuri tas-sistema ta' kontroll intern sabiex b’mod xieraq jiġu mitigati r-riskji osservati mil-Qorti Ewropea tal-Awdituri fit-taqsima “Osservazzjonijiet” tar-Rapport Annwali 2013 (35) tagħhom.

SEGWITU GĦALL-OSSERVAZZJONIJIET PREĊEDENTI

Drittijiet ta' proprjetà intellettwali u politika industrijali

28. Id-deċiżjoni dwar l-implimentazzjoni tal-Politika Industrijali tal-Fużjoni għall-Enerġija u l-Politika dwar id-Drittijiet ta' Proprjetà Intellettwali u t-tixrid ta’ informazzjoni ġiet adottata mill-Bord Amministrattiv tal-Impriża Konġunta fis-27 ta’ Ġunju 2013.

29. Bosta azzjonijiet relatati mal-implimentazzjoni tad-drittijiet ta' proprjetà intellettwali u l-politika industrijali ġew iffinalizzati fl-2014 (36) filwaqt li oħrajn għadhom qed jiġu implimentati (37), u tlieta kienu qed jistennew aktar żviluppi (38). Ladarba jiġu implimentati l-azzjonijiet, l-F4E tippjana li twettaq eżerċizzju ta’ valutazzjoni tal-impatt sabiex jitkejjel l-impatt tal-miżuri differenti fuq l-ilħuq tal-objettivi tal-politika industrijali.

30. Waħda mill-miżuri adottati mill-F4E fl-2013, sabiex jiġi attirat l-interess tal-industrija fil-proġett ITER u biex tiżdied il-kompetizzjoni, hija li toffri lill-kuntratturi drittijiet esklussivi għall-isfruttament tal-Proprjetà Intellettwali li jipproduċu f'oqsma lil hinn mill-fużjoni u drittijiet mhux esklussivi fil-qasam tal-fużjoni.

31. Biex timmitiga r-riskji relatati mal-obbligu għall-Impriża Konġunta li żżomm id-dritt għall-aċċess tad-Drittijiet ta' Proprjetà Intellettwali sħaħ (tagħrif eżistenti u għarfien u drittijiet miksuba) involuti fil-kontribuzzjonijiet in natura Ewropej u biex tkun tista' tittrasferixxi dan l-aċċess lill-Organizzazzjoni ITER, jekk meħtieġ, l-Impriża Konġunta adottat klawżoli kuntrattwali speċifiċi applikabbli għall-attivitajiet tal-F4E.

Kunflitti ta' interess

32. Ir-Regoli dwar il-ġestjoni tal-kunflitti ta’ interess fir-rigward tal-membri tal-persunal ġew adottati mill-Bord Amministrattiv tal-F4E u daħlu fis-seħħ fl-1 ta’ Lulju 2014 (39). Skont l-Artikolu 6 ta’ Regola ta' Kunflitt ta’ Interess, ġie stabbilit reġistru biex jimmonitorja l-każijiet prinċipali, b’informazzjoni dwar il-membru tal-persunal ikkonċernat, it-tip ta’ kunflitt ta’ interess u s-sitwazzjoni li twassal għal kunflitt ta’ interess. Huwa stabbilixxa wkoll il-bażi tad-data għad-dikjarazzjoni ġenerali ta’ forom ta' interess, imsemmija fl-Artikolu 7 tar-Regoli dwar il-Kunflitt ta’ Interess.

Ftehim tal-Istat Ospitanti

33. Skont il-Ftehim tal-Istat Ospitanti ffirmat mar-Renju ta’ Spanja fit-28 ta’ Ġunju 2007, il-bini permanenti kien imissu sar disponibbli għall-Impriża Konġunta sa mhux aktar tard minn Ġunju 2010 Wara kuntatti bejn l-F4E u l-Gvern Spanjol, offerta formali ġiet ippreżentata lill-Impriża Konġunta fl-10 ta’ Marzu 2015. L-offerta ġiet ippreżentata lill-Bord Amministrattiv fid-19 ta’ Marzu u bħalissa qed isiru diskussjonijiet mal-awtoritajiet Spanjoli.

Regoli li jimplimentaw ir-Regolamenti tal-Persunal

34. Matul l-2014, l-Impriża Konġunta adottat bosta regoli tal-KE li jimplimentaw ir-Regolamenti tal-Persunal (40). Fiż-żmien tal-awditu (Marzu 2015), xi regoli speċifiċi tal-KE kienu għad kellhom jiġu adottati (41).

Dan ir-Rapport ġie adottat mill-Awla IV, immexxija mis-Sur Milan Martin CVIKL, Membru tal-Qorti tal-Awdituri, fil-Lussemburgu fil-laqgħa tagħha tal-20 ta' Ottubru 2015. Għall-Qorti tal-Awdituri Vítor Manuel da SILVA CALDEIRA President

(1) ITER: Reattur Termonukleari Sperimentali Internazzjonali.

(2) Id-Deċiżjoni tal-Kunsill 2007/198/Euratom tas-27 ta’ Marzu 2007 li tistabbilixxi l-Impriża Konġunta Ewropea għall-ITER u għall-Iżvilupp tal-Enerġija mill-Fużjoni u li tikkonferixxilha l-vantaġġi (ĠU L 90, 30.3.2007, p. 58), emendata bid-Deċiżjoni tal-Kunsill 2013/791/Euratom tat-13 ta’ Diċembru 2013 (ĠU L 349, 21.12.2013, p. 100) u d-Deċiżjoni tal-Kunsill (Euratom) 2015/224 tal-10 ta’ Frar 2015 (ĠU L 37, 13.2.2015, p. 8).

(3) L-Anness jagħti sommarju tal-kompetenzi, l-attivitajiet u r-riżorsi disponibbli tal-Impriża Konġunta. Huwa ppreżentat għal skopijiet ta' informazzjoni.

(4) L-Organizzazzjoni Internazzjonali għall-Enerġija mill-Fużjoni ITER ġiet stabbilita f'Ottubru 2007 għal perjodu inizjali ta' 35 sena biex timplimenta l-proġett ITER, li għandu l-għan li juri l-fattibbiltà xjentifika u teknoloġika tal-enerġija mill-fużjoni. Il-Membri tagħha huma l-Euratom, ir-Repubblika tal-Poplu taċ-Ċina, ir-Repubblika tal-Indja, il-Ġappun, ir-Repubblika tal-Korea, il-Federazzjoni Russa u l-Istati Uniti tal-Amerika.

(5) Dawn jinkludu l-karta tal-bilanċ u r-rapport tal-prestazzjoni finanzjarja, it-tabella tal-flussi tal-flus, ir-rapport tat-tibdil fl-assi netti u sommarju tal-politiki kontabilistiċi sinifikanti u noti oħra ta' spjegazzjoni.

(6) Dawn jinkludu r-rapporti dwar l-implimentazzjoni tal-baġit, sommarju tal-prinċipji baġitarji u noti oħra ta' spjegazzjoni.

(7) ĠU L 328, 7.12.2013, p. 42.

(8) Ir-regoli kontabilistiċi adottati mill-uffiċjal tal-kontabbiltà tal-Kummissjoni huma dderivati mill-Istandards Internazzjonali tal-Kontabbiltà għas-Settur Pubbliku (IPSAS) maħruġa mill-Federazzjoni Internazzjonali tal-Kontabilisti jew, fejn rilevanti, l-Istandards Internazzjonali tal-Kontabbiltà (IAS)/l-Istandards Internazzjonali tar-Rappurtar Finanzjarju (IFRS) maħruġa mill-Bord dwar l-Istandards Internazzjonali tal-Kontabbiltà.

(9) L-Artikolu 107 tar-Regolament (UE) Nru 1271/2013.

(10) Il-konklużjonijiet tal-Kunsill dwar l-istatus tal-ITER tas-7 ta’ Lulju 2010 (Ref.11902/10).

(11) Il-komunikazzjoni mill-Kunsill lill-Parlament Ewropew u lill-Kunsill tal-4 ta' Mejju 2010 dwar l-istatus tal-ITER u triq possibbli 'l quddiem (KUMM(2010) 226 finali).

(12) Dan jirriżulta b’mod partikolari mis-soluzzjonijiet ta’ inġinerija innovattiva u sfidi tekniċi ta’ ħafna mill-kontributi in natura li għandhom jiġu pprovduti lill-Organizzazzjoni Internazzjonali ITER (ITER IO) u mill-bidliet fl-ispeċifikazzjonijiet tekniċi u fl-ambitu, li huma l-mandat tal-ITER IO u li l-F4E għandha ftit li xejn kontroll jew l-ebda kontroll fuqhom.

(13) Kif irrappurtat ukoll fir-Rapport ta’ Progress dwar il-Fużjoni għall-Enerġija lill-Kunsill tal-Unjoni Ewropea ta’ Novembru 2014 u fit-Tielet Valutazzjoni Annwali tar-Rapport dwar l-Enerġija mill-Fużjoni lill-Kunsill tal-Unjoni Ewropea ta' Novembru 2014.

(14) Fir-rigward tal-bidliet fl-ambitu tal-kontributi in natura li għandhom jiġu pprovduti lill-ITER IO, il-mekkaniżmu attwali għall-kumpens taż-żidiet fl-ispejjeż li jirriżultaw minn dawn il-bidliet ikompli jkun punt ta’ diskussjoni bejn l-ITER IO u l-F4E, fejn din tal-aħħar tqis li s-sistema attwali ma tiġix applikata bil-mod intenzjonat u li l-F4E titħalla b’żidiet, mhux ikkumpensati, fl-ispejjeż (ir-Rapport ta’ Progress 2014 dwar il-Fużjoni għall-Enerġija lill-Kunsill tal-Unjoni Ewropea ta’ Novembru 2014).

(15) Il-paragrafu 13, in-nota 12 f'qiegħ il-paġna tar-Rapport 2013 tal-Qorti (ĠU C 452, 16.12.2014, p. 44).

(16) Il-Kunsill tal-Organizzazzjoni Internazzjonali ITER (IO).

(17) Dan jirrappreżenta devjazzjoni ta' 7,2 % fuq iċ-ċifra approvata mill-Kunsill fl-2010 (ir-Rapport ta' Progress dwar il-Fużjoni għall-Enerġija lill-Kunsill Ewropew tal-Kompetittività ta' Novembru 2014). Iż-żieda relatata mad-devjazzjoni rrappurtata f’Novembru 2013 (EUR 290 miljun) hija ta’ EUR 138 miljun, fil-biċċa l-kbira minħabba riżorsi addizzjonali għall-ITER IO, u kontribuzzjoni addizzjonali lill-Ġappun relatata mal-akkwisti tal-UE ttrasferiti lejn il-Ġappun, elementi mhux previsti fil-linja bażi tal-ispejjeż inizjali (ara l-paragrafu 2.7 tal-Kontijiet tal-F4E tal-2014).

(18) Ara l-paragrafu 20.

(19) Fil-5 ta’ Marzu 2015, il-Kunsill tal-ITER IO ħatar id-Direttur Ġenerali l-ġdid u approva l-pjan ta’ azzjoni 2015 tal-ITER IO.

(20) L-Aġent Direttur il-ġdid inħatar mill-Bord Amministrattiv tal-F4E fit-3 ta’ Diċembru 2014 għal perjodu ta’ sena li beda fl-1 ta’ Marzu 2015, sakemm isir il-proċess tal-għażla ta’ Direttur ġdid.

(21) Il-Bord Amministrattiv tal-F4E approva l-prinċipji prinċipali stabbiliti fil-Pjan ta' Azzjoni tal-F4E u, b’mod partikolari, il-miżuri biex jappoġġaw il-ħolqien ta’ organizzazzjoni integrata ġdida kif previst mid-Direttur Ġenerali tal-ITER IO, u talab l-eżaminar ta’ kull kwistjoni legali rigward l-implimentazzjoni tal-pjan ta’ azzjoni.

(22) Il-baġit inizjali disponibbli għal approprjazzjonijiet ta' pagament adottat fil-11 ta' Diċembru 2013 kien ta' EUR 698 miljun. Huwa mbagħad tnaqqas għal EUR 567,6 miljun fil-baġits emendatorji tas-11 ta' Ġunju u l-10 ta' Diċembru 2013, priċnċipalment minħabba dewmien fl-implimentazzjoni tal-attivitajiet relatati mal-kapitolu tal-ITER dwar il-baġit għall-kostruzzjoni.

(23) Il-Linja Bażi tal-Ispejjeż (Cost Baseline) (CB) kif inhi definita fin-nota 3 f'qiegħ il-paġna tar-Rapport ta’ Progress 2014 lill-Kunsill tal-Unjoni Ewropea: “The amount of money a project, a work breakdown structure component, a work package, or a schedule activity was estimated to cost when the Project Baseline was established. It reflects the cost estimates that were originally at the base of the 6,6 Billion Euro F4E budget, appropriately updated to add only the estimated costs associated with any scope changes that have occurred up to now. It is the reference against which F4E cost performance will be measured. The CB for a given amount of scope is given with a cost Probability Density Function (PDF).” (L-ammont ta’ flus li proġett, komponent ta' struttura tar-ripartizzjoni tax-xogħol, pakkett tax-xogħol, jew attività tal-iskeda kienu stmati li jiswew meta ġiet stabbilita l-Linja Bażi tal-Proġett. Din tirrifletti l-istimi tal-ispejjeż li oriġinarjament kienu fil-bażi tal-baġit tal-F4E ta' EUR 6,6 biljun, aġġornati b'mod xieraq biex jiżdiedu biss l-ispejjeż stmati assoċjati ma’ kwalunkwe bidliet fl-ambitu li seħħew sa issa. Hija r-referenza li magħha se titkejjel il-prestazzjoni tal-ispejjeż tal-F4E. Is-CB għal ammont partikolari ta’ ambitu tingħata b' Funzjoni tad-Densità tal-Probabbiltà (PDF) tal-ispejjeż).

(24) Awditi interni taċ-ċirkwiti finanzjarji, il-ġestjoni tal-għotjiet, il-kuntratti tal-esperti, l-attivitajiet operazzjonali ta’ qabel l-akkwist, l-akkwist fil-qasam tal-binjiet tal-ITER, l-għażla u r-reklutaġġ, il-monitoraġġ tal-implimentazzjoni tal-kuntratti fil-qasam tal-binjiet tal-ITER, it-tħejjija ta’ arranġamenti tal-akkwist fl-Impriża Konġunta tal-UE għall-ITER u l-iżvilupp tal-enerġija mill-fużjoni, l-analiżi tal-proċedura ta’ djalogu kompetittiv għall-akkwist tal-Lott tal-Offerti 03 (il-Binjiet Tokamak) u l-analiżi limitata dwar il-ġestjoni tal-kuntratti.

(25) L-analiżi mill-Kapaċità tal-Awditjar Intern tal-F4E dwar il-monitoraġġ tal-implimentazzjoni tal-kuntratti fiż-żona tal-binjiet tal-ITER ta’ Ottubru 2014.

(26) L-Analiżi Limitata mill-IAS tal-Ġestjoni tal-Kuntratti – Kontrolli tal-Entitajiet kollha fl-Impriża Konġunta Ewropea għall-ITER u l-Iżvilupp tal-Enerġija mill-Fużjoni ta' Ottubru 2014.

(27) EAC kif definita fin-nota 4 f'qiegħ il-paġna tar-Rapport ta’ Progress 2014 lill-Kunsill tal-Unjoni Ewropea: “The expected total cost of a scheduled activity, a work breakdown structure component, or the project when the defined scope of work is completed. In practice it covers all the most up to date cost estimates of F4E’s activities, including real costs of finished contracts, updated total cost estimates of current contracts, as well as forecast costs of future contracts. Thus the EAC also includes the cost of expected changes and of risks that may materialise during the execution of the current and future contracts. The EAC is given with a cost Probability Density Function (PDF).” (L-ispiża totali mistennija ta’ attività skedata, komponent ta' struttura tar-ripartizzjoni tax-xogħol, jew il-proġett meta ġie kkompletat l-ambitu definit tax-xogħol. Fil-prattika din tkopri l-istimi kollha l-aktar aġġornati tal-ispejjeż tal-attivitajiet tal-F4E, inklużi l-ispejjeż reali tal-kuntratti lesti, l-istimi aġġornati tal-ispejjeż totali tal-kuntratti attwali, kif ukoll l-ispejjeż imbassra tal-kuntratti futuri. Għaldaqstant, l-EAC tinkludi wkoll l-ispiża ta' bidliet mistennija u ta' riskji li jistgħu jimmaterjalizzaw matul l-eżekuzzjoni tal-kuntratti attwali u futuri. L-EAC tingħata b'Funzjoni tad-Densità tal-Probabbiltà (PDF) tal-ispejjeż).

(28) Dan irriżulta mill-fatt li l-Impriża Konġunta jkollha ġġorr l-ispiża ta' falliment fil-fażi ta' produzzjoni tal-komponent.

(29) Mid-19-il awditu tal-kwalità mwettqa fl-2014, 17 ingħalqu sa Marzu 2015. L-awditi identifikaw 21 sitwazzjoni ta’ nuqqas ta’ konformità mal-proċeduri u 129 qasam għal titjib.

(30) L-awditi koprew il-pjan tal-kwalità, sitwazzjonijiet ta' nuqqas ta’ konformità (kwalunkwe kundizzjoni li ma tikkonformax ma' rekwiżit speċifiku), il-kontroll tax-xiri u l-ġestjoni tas-sottokuntrattar, il-ġestjoni tad-dokumentazzjoni u tad-data, il-ġestjoni tal-bidliet u tad-devjazzjonijiet, il-pjan ta’ kontroll tal-kwalità għax-xogħlijiet ċivili, l-iskeda dettaljata għall-proġett, il-ġestjoni tar-riskju tal-kuntratti u l-pjan ta’ kontroll tal-kwalità għal xogħlijiet tekniċi.

(31) Ara l-paragrafu 20, il-punti 4 u 5.

(32) Ir-Regolament (UE, Euratom) Nru 966/2012 tal-Parlament Ewropew u tal-Kunsill (ĠU L 298, 26.10.2012, p. 1)

(33) L-Artikolu 214 tar-Regolament (UE, Euratom) Nru 966/2012 bl-eżenzjonijiet imsemmija.

(34) ĠU L 38, 7.2.2014, p. 2.

(35) Il-paragrafu 30, tar-rapport 2013 tal-Qorti (ĠU C 452, 16.12.2014, p. 50).

(36) Fost l-oħrajn, fuq limitazzjoni espliċita ta’ obbligazzjoni għal danni indiretti/konsegwenzjali għall-valur tal-prezz tal-kuntratti; pagament mill-F4E ta’ spejjeż addizzjonali mġarrba mill-kuntrattur b'konsegwenza tal-bidla fil-leġiżlazzjoni applikabbli; kondiviżjoni ta’ riskji għal żbalji fid-dokumentazzjoni teknika tal-input; indennizz lill-kuntratturi f’każ ta’ sospensjoni tal-kuntratt matul perjodu definit minimu; rimborż ta' spejjeż addizzjonali mġarrba mill-kuntrattur f’każ ta’ tidwim fil-forniment ta’ oġġetti bi ħruġ gratwit; pjan għat-titjib tal-Portal tal-Industrija tal-F4E u l-implimentazzjoni ta’ soluzzjonijiet ulterjuri tal-akkwist elettroniku; Żviluppar ta’ linji gwida armonizzati għad-definizzjoni u l-applikazzjoni ta’ kriterji tal-għażla u tal-għoti.

(37) Linji Gwida dwar kumpens finanzjarju għal parteċipazzjoni fi djalogu kompetittiv.

(38) Eżenzjoni estiża minn obbligazzjonijiet nukleari; tranżizzjoni lejn akkwisti bbażati fil-biċċa l-kbira fuq il-prestazzjoni; u esplorazzjoni tal-possibbiltà ta’ Djalogu Kompetittiv f’żewġ stadji.

(39) Id-Deċiżjoni tal-Bord amministrattiv tal-Fużjoni għall-Enerġija li jadotta regoli dwar il-prevenzjoni u l-ġestjoni ta’ kunflitti ta’ interess rigward il-membri tal-persunal tal-Impriża Konġunta.

(40) B’mod partikolari fir-rigward tal-pensjonijiet, ir-remunerazzjonijiet u l-allowances, il-kundizzjonijiet tax-xogħol, l-ispejjeż mediċi, l-etika u l-kondotta, u tal-persunal assenjat barra mill-UE.

(41) Fost oħrajn, dwar ir-reklutaġġ ta’ aġenti temporanji, l-użu u l-ingaġġ ta’ persunal kuntrattwali, u l-proċeduri għall-evalwazzjoni tal-uffiċjali u l-promozzjonijiet.

ANNESS L-Impriża Konġunta Ewropea għall-ITER u l-Iżvilupp tal-Enerġija mill-Fużjoni (Barċellona) Kompetenzi u attivitajiet Oqsma ta’ kompetenza tal-Unjoni li jidderivaw mit-Trattat (l-Artikoli 45 u 49 tat-Trattat li jistabbilixxi l-Komunità Ewropea tal-Enerġija Atomika) Il-Kapitolu 5 dwar l-“Intrapriżi Konġunti” (Impriżi Konġunti), tat-Trattat li jistabbilixxi l-Komunità Ewropea tal-Enerġija Atomika, u b'mod partikolari: L-Artikolu 45 “Impriżi ta’ importanza eċċezzjonali għall-iżvilupp tal-industrija nukleari fil-Komunità jistgħu jkunu stabbiliti bħala Intrapriżi Konġunti fit-tifsira ta’ dan it-Trattat u skont id-disposizzjonijiet tal-Artikoli li ġejjin …” L-Artikolu 49 “Il-kostituzzjoni ta’ Intrapriżi Konġunti għandha tirriżulta minn deċiżjoni tal-Kunsill. Kull Intrapriża Konġunta jkollha personalità ġuridika.” Kompetenzi tal-Impriża Konġunta (Id-Deċiżjoni tal-Kunsill 2007/198/Euratom, emendata bid-Deċiżjoni tal-Kunsill 2013/791/Euratom u bid-Deċiżjoni tal-Kunsill/Euratom 2015/224) Objettivi — Li tipprovdi l-kontribuzzjoni tal-Komunità Ewropea tal-Enerġija Atomika (Euratom) lill-Organizzazzjoni Internazzjonali għall-Enerġija mill-Fużjoni ITER; — li tipprovdi l-kontribuzzjoni tal-Euratom lil attivitajiet ta' Approċċ Usa' mal-Ġappun għat-twettiq rapidu tal-enerġija mill-fużjoni; — li tħejji u tikkoordina programm ta’ attivitajiet bi tħejjija għall-kostruzzjoni ta’ impjant (reattur) dimostrattiv tal-enerġija mill-fużjoni u ta’ faċilitajiet relatati, inkluża l-Faċilità Internazzjonali ta' Irradjazzjoni ta' Materjali ta' Fużjoni (IFMIF). Kompiti — Tissorvelja t-tħejjija tas-sit tal-proġett ITER; — tipprovdi komponenti, tagħmir, materjali u riżorsi oħrajn lill-Organizzazzjoni ITER; — timmaniġġja arranġamenti tal-akkwist fir-rigward tal-Organizzazzjoni ITER u, b’mod partikolari, proċeduri assoċjati ta’ garanzija tal-kwalità; — tħejji u tikkoordina l-parteċipazzjoni tal-Euratom fl-isfruttament xjentifiku u tekniku tal-proġett ITER; — tikkoordina l-attivitajiet xjentifiċi u teknoloġiċi ta' riċerka u ta’ żvilupp b'appoġġ għall-kontribuzzjoni tal-Euratom lill-Organizzazzjoni ITER; — tipprovdi l-kontribuzzjoni finanzjarja tal-Euratom lill-Organizzazzjoni ITER; — tagħmel arranġamenti biex ir-riżorsi umani jkunu disponibbli għall-Organizzazzjoni ITER; — tiżgura l-interfaċċa mal-Organizzazzjoni ITER u twettaq kwalunkwe attività oħra biex tkompli tavvanza bil-Ftehim tal-ITER. Governanza Bord Amministrattiv, Direttur u korpi oħra Il-Bord Amministrattiv huwa responsabbli mis-superviżjoni tal-Impriża Konġunta fl-insegwiment tal-objettivi tagħha u jiżgura kollaborazzjoni mill-qrib bejn l-Impriża Konġunta u l-membri tagħha fl-implimentazzjoni tal-attivitajiet tagħha. Flimkien mal-Bord Amministrattiv u mad-Direttur, li huwa l-uffiċjal kap eżekuttiv responsabbli mill-ġestjoni ta' kuljum tal-Impriża Konġunta u r-rappreżentant legali tagħha, l-Impriża Konġunta għandha diversi korpi: Bureau, Panel Konsultattiv Tekniku, Kumitat Eżekuttiv, Kumitat Amministrattiv u Finanzjarju, Kumitat tal-Awditjar. Awditur Intern: kapaċità tal-awditjar intern u s-Servizz tal-Awditjar Intern tal-Kummissjoni Ewropea (IAS) mill-1 ta' Jannar 2012 'il hawn. Awditur estern: il-Qorti Ewropea tal-Awdituri Awtorità ta' kwittanza: il-Parlament Ewropew, fuq rakkomandazzjoni mill-Kunsill. Riżorsi disponibbli għall-Impriża Konġunta fl-2014 Baġit Dħul finali ta' EUR 550,6 miljun (approprjazzjonijiet ta' pagament) li minnhom 77 % ffinanzjati mill-kontribuzzjoni tal-Komunità. Persunal fil-31 ta' Diċembru 2014 262 post ta' uffiċjali u ta' aġenti temporanji tal-UE previsti fit-tabella tal-persunal, li minnhom 249 post kienu okkupati; 144 post ta' aġenti kuntrattwali okkupati. Attivitajiet u servizzi pprovduti fl-2014 Għal informazzjoni dettaljata dwar l-attivitajiet u s-servizzi pprovduti fl-2014, jekk jogħġbok ikkonsulta s-sit web tal-F4E fuq http://www.fusionforenergy.europa.eu/ Sors: L-Impriża Konġunta Ewropea għall-ITER u l-Iżvilupp tal-Enerġija mill-Fużjoni.